Да офіса “Вясны”, што на вуліцы Мяржынскага ў Мінску, яшчэ за гадзіну да вызначанага часу пачалі падцягвацца не толькі журналісты, але і калегі Бяляцкага з іншых праваабарончых арганізацыяў. Алесь з’яўляецца і сябрам Беларускай асацыяцыі журналістаў, таму не дзіва, што з вялікім букетам бел-чырвона-белых кветак павітаць яго прыйшлі старшыня БАЖ Жанна Літвіна і яе намеснік Андрэй Бастунец. Заскочыў паціснуць руку кіраўніку “Вясны” і лідар Аб’яднанай грамадзянскай партыі Анатоль Лябедзька. А вочы саміх вясноўцаў літаральна свяціліся радасцю з таго, што іх любімы шэф зноў побач.